text: Må vente et par måneder på dom
  10 november 2010 kl. 14.11
  Først den 10. januar afsiger Vestre Landsret dom.
  Fem borgere i Vejle har stævnet kommunen, fordi de vil have rettens ord for, at den ikke kan tvinge dem til at være medlemmer i den lokale Bredballe Antennelaug.
  Men de fem vejlensere står ikke alene med deres sag.
  Brancheorganisationen Dansk Energi har ifølge Morgenavisen Jyllands-Posten længe prøvet at lægge pres på politikerne for at få afskaffet den tilslutningspligt til bestemte tv-udbydere, som gælder mange steder.
  Det tvungne medlemskab af antenneforeningerne udøves via lokalplaner, grundejerforeninger, lejeaftaler og forskellige servitutter på villaerne.
  I forlængelse af det medieforlig, som Folketinget vedtog tidligere i år, er der fremsat et lovforslag, som fremover forbyder kommunen at kræve medlemskab af bestemte antenneforeninger.
  Men forslaget får ingen betydning for de nuværende medlemmer, som gerne vil skifte tv-udbyder.
  